Gravsten på en række muslimske gravsteder har været udsat for hærværk. Politiet efterforsker nu sagen.

Radiovært og journalist Rushy Rashid gjorde søndag eftermiddag en chokerende opdagelse på Vestre Kirkegård i København.

Hun besøgte kirkegården for at lægge blomster på sin mors grav i den muslimske afdeling, da hun pludselig fik øje på, at gravstenen på nabogravstedet var væltet og knækket.

- Da jeg kigger rundt, opdager jeg, at der er flere væltede sten. Jeg kan se, at der er fodaftryk på flere dem, og ved andre er soklen helt ødelagt og bøjet. Så jeg er ikke i tvivl om, at der er nogen, der har gjort det her med vilje, siger Rushy Rashid til TV 2.

Da det går op for hende, at der tilsyneladende er tale om groft hærværk mod en række gravsteder på den muslimske afdeling, kontakter hun Københavns Politi for at anmelde hærværket.

- Men her får jeg at vide, at de ikke kan optage sagen, fordi min mors grav ikke er vandaliseret, og at jeg derfor ikke er en af de forurettede, siger Rushy Rashid.

Deler billeder for at informere pårørende

Hun valgte derfor at tage billeder af alle de ødelagte gravsteder, som hun søndag aften har delt på sin Facebook-side.

Hun anslår selv, at der er tale om hvert fald ti gravsteder.

- Jeg håber, at jeg på den måde kan nå ud til de berørte familier, så de kan anmelde hærværket mod gravstederne, siger Rushy Rashid.

TV 2 har fået lov til også at dele billederne her i artiklen:

Kommer lige fra Vestre Kirkegaard, hvor vi tog hen for at lægge blomster på min mors grav. Til min store gru ser jeg, at... Posted by Rushy Rashid on Sunday, February 26, 2017

Politiet vil gerne høre fra pårørende

TV 2 har været i kontakt med Københavns Politi, der bekræfter at være informeret om hærværket, og at de nu har optaget anmeldelsen.

- I første omgang får vi det indtryk, at der er tale om et enkelt gravsted, og i den slags sager er det normal procedure, at anmeldelsen skal komme fra ejeren. Men da vi senere bliver gjort opmærksom på Facebook-opslaget, kan vi se, at det er forholdsvis omfattende, siger vagtchef Thomas Tarpsgaard.

Politiet har endnu ikke haft mulighed for at undersøge sagen, men de hører gerne fra forurettede, hvis families gravsteder er blandt de ramte.

- Vi vil gerne høre, hvornår de kan sige, at gravstederne med sikkerhed har set ordentlige ud. Det kan hjælpe os med at fastslå, hvornår det her er sket, og om det for eksempel er sket over flere omgange, siger Thomas Tarpsgaard.

Politiet kan kontaktes på telefon 114, hvis man har oplysninger i sagen.

Rushy Rashid udtaler til TV 2, at hun er glad for, at politiet nu har optaget anmeldelsen. Hun oplyser, at nogle personer allerede nu arbejder på at få en crowdfunding op at stå, hvor pengene skal gå til at få repareret de ødelagte sten.

I juni 2015 blev der begået hærværk mod Den Muslimske Gravplads i Brøndby, hvor cirka 50 gravsten blev væltet.